A TANÁCS 1900/2005/EK RENDELETE
(2005. november 21.)
az Európai Unió és Észak-Amerika, a Távol-Kelet és Ausztrálázsia ipari országai közötti együttműködés és a kereskedelmi kapcsolatok előmozdítását szolgáló projektek végrehajtásáról szóló 382/2001/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 133. és 181a. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A 382/2001/EK rendelet 2005. december 31-ig (2) biztosít jogi keretet az együttműködés és a kereskedelmi kapcsolatok erősítéséhez Észak-Amerika, a Távol-Kelet és Ausztrálázsia ipari országaival.
(2)
A külkapcsolatok területén való közösségi beavatkozás jogi keretének bizonyos jövőbeni vonatkozásait, beleértve az ipari országokkal történő együttműködés és a velük fenntartott gazdasági kapcsolatok előmozdítását, a következő (2007-2013-ra szóló) pénzügyi terv időszakára vonatkozóan még nem határozták meg. Egy ilyen új jogi keret legkorábban 2007. január 1-jétől lesz alkalmazható.
(3)
Mivel döntő fontosságú az ipari országokkal való együttműködést célzó tevékenységek folyamatosságának biztosítása, el kell kerülni a fenti tevékenységek tekintetében a jogi alap esetleges hiányát a 382/2001/EK rendelet jelenleg érvényes lejárata és egy új jogi keret alkalmazhatóságának kezdete közötti időszakban. A 382/2001/EK rendelet érvényességének megfelelő meghosszabbítása lehetővé teszi az ipari országokkal való együttműködésre vonatkozó jogi keret esetleges megszakadásának áthidalását.
(4)
A 382/2001/EK rendelet időbeli meghosszabbítása annál is inkább indokolt, mivel a rendelet keretében finanszírozott projektekről és programokról készült 2004. évi értékelés megállapította hatékonyságukat, és felszólított az érintett partnerországokon belüli és az azok közötti támogatott tevékenységek összehangolására kellő figyelmet fordító folytatásukra.
(5)
Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (3) 114. cikke első bekezdésének második albekezdése úgy rendelkezik, hogy kivételes esetben természetes személyek is kaphatnak támogatást, amennyiben arról a jogalapot megteremtő jogi aktus rendelkezik. Ilyen helyzetek rendszeresen adódnak a Japánra és Koreára vonatkozó Vezetői Képzési Programok végrehajtásával kapcsolatban, és esetenként előfordulhatnak az ipari országokkal folytatott egyéb együttműködési tevékenységek esetében is, különösen az oktatási együttműködés vagy a cserekapcsolatok keretében.
(6)
A 382/2001/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 382/2001/EK tanácsi rendelet a következőképpen módosul:
1.
Az 5. cikk a következő bekezdéssel egészül ki:
„Adott esetben, különösen az oktatási és képzési, valamint egyéb olyan hasonló projektek esetében, amelyeknek egyének lehetnek a kedvezményezettjei, a közösségi támogatás történhet természetes személyeknek nyújtott támogatások formájában. Ezek a támogatások ösztöndíj formájában nyújthatók.”
2.
A 7. cikk a következő bekezdéssel egészül ki:
„E célból a közösségi támogatás történhet természetes személyeknek nyújtott támogatások formájában. Ezek a támogatások ösztöndíj formájában nyújthatók.”
3.
A 13. cikk második bekezdése helyébe a következő szöveg lép:
„Ez a rendelet 2007. december 31-én hatályát veszti.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. november 21-én.